राहुल की रैली को लेकर कांग्रेस ने जबरदस्त तैयारी की है। हवाईपट्टी ग्राऊंड में विशालकाय पंडाल के बीच लाल रंग की करीब आठ हजार कुर्सियाँ पड़ी हैं। सभा स्थल पर तीन-तीन मंच बनाए गए हैं। सामने कांग्रेस यात्रा के दस रथ खड़े हैं जिन्हें हरी झंडी दिखाकर राहुल गांधी रवाना करेंगे। शाम ढल चुकी है। मंच के नीचे कुर्सी पर बैठी रीता बहुगुणा जोशी, प्रमोद तिवारी, परवेज हाशमी गंभीर मुद्रा में मंत्रणा कर रहे हैं। इस पूरे शो के संयोजक व सांसद निर्मल खत्री हवाई पट्टी से मंच तक आने के रास्ते में राहुल के लिए फूल बिछाने का इंतजाम देख रहे हैं। कांग्रेस ने भारी भीड़ जुटाने का इंतजाम किया है। पोस्टर बैनर की जंग में भी वह आगे निकल गई है।